**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2020. október 29-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

Tájékoztatom a Tisztelt Közgyűlést, hogy a járványügyi helyzet alakulását és a központi intézkedéseket folyamatosan figyelemmel kísérve, a Hivatal és intézményei működése megfelelnek a Kormány által megalkotott rendeleteknek, a biztonságos munkavégzéshez kapcsolódó előírásoknak.

A **Jogi és Képviselői Osztály** vezetője az alábbi tájékoztatást adta az osztály munkájáról:

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2020.09.01. - 2020.09.30. közötti időszakban 68 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2020. szeptember 24. napján tartott Közgyűlésen megalkotott rendeletek az alábbi időpontban kerültek kihirdetésre:

2020. szeptember 29. napján kihirdetésre került:

* az önkormányzat 2020. évi költségvetéséről szóló 4/2020. (III.5.) önkormányzati rendelet módosításáról szóló 29/2020. (IX.29.) önkormányzati rendelet – hatályba lépett 2020. szeptember 30. napján;
* a helyi adókról szóló 38/2011. (XII.19.) önkormányzati rendelet módosításáról szóló 30/2020. (IX.29.) önkormányzati rendelet – hatályba lépett 2020. szeptember 30. napján;
* Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosításáról szóló 31/2020. (IX.29.) önkormányzati rendelet – hatályba lépett 2020. szeptember 30. napján;
* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 32/2020. (IX.29.) önkormányzati rendelet – hatályba lépett 2020. szeptember 30. napján.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve a rendeletek és az azok által módosított rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2020. szeptember 24-i rendes Közgyűlésen hozott normatív határozatok, valamint az ülés jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre került.

Az iroda végzi a Gazdasági és Jogi Bizottság előkészítő munkálatait és az ülés jegyzőkönyvének, valamint az elfogadott határozatoknak az elkészítését.

A **Képviselői Iroda** elkészítette a Polgármesteri Hivatal 2020. szeptember 1. és 2020. szeptember 30. napja közti időszakra vonatkozó iktatókönyvek szerinti hivatali statisztikáját:

|  |  |  |  |
| --- | --- | --- | --- |
| **Az iktatott ügyiratok száma a 2020.09.01. - 2020.09.30. közötti időszakban** | | | |
|  |  |  |  | |
| **Ágazat** | **Főszám** | **Alszám** | |
| **A) PÉNZÜGYEK** | **5015** | **1637** | |
| A.1. Adóigazgatási ügyek | 5015 | 1637 | |
| A.2. Egyéb pénzügyek | 0 | 0 | |
| **B) EGÉSZSÉGÜGYI IGAZGATÁS** | **2** | **103** | |
| **C) SZOCIÁLIS IGAZGATÁS** | **365** | **2392** | |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **95** | **787** | |
| E.1. Környezet- és természetvédelem | 7 | 98 | |
| E.2. Építésügyek, településrendezés, területrendezés | 18 | 404 | |
| E.3 Építésügy | 11 | 19 | |
| E.4 Kommunális ügyek | 59 | 266 | |
| **F) KÖZLEKEDÉS ÉS HÍRKÖZLÉSI IGAZGATÁS** | **105** | **804** | |
| **G) VÍZÜGYI IGAZGATÁS** | **8** | **73** | |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **536** | **2310** | |
| H.1. Anyakönyvi és állampolgársági ügyek | 152 | 477 | |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 2 | 26 | |
| H.3. A Választásokkal kapcsolatos ügyek | 0 | 1 | |
| H.7. Igazságügyi igazgatás | 5 | 65 | |
| H.8. Egyéb igazgatási ügyek | 376 | 1723 | |
| **I) LAKÁSÜGYEK** | **66** | **614** | |
| **J) GYERMEKVÉDELMI ÉS GYÁMÜGYI IGAZGATÁS** | **54** | **416** | |
| **K) IPARI IGAZGATÁS** | **4** | **13** | |
| **L) KERESKEDELMI IGAZGATÁS, TURISZTIKA** | **45** | **167** | |
| **167M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **28** | **129** | |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **15** | **171** | |
| **R) SPORTÜGYEK** | **0** | **34** | |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **124** | **2614** | |
| U.1. Képviselő-testület iratai | 5 | 75 | |
| U.2. Kisebbségi önkormányzat iratai | 0 | 0 | |
| U.3. Szervezet, működés | 52 | 843 | |
| U.4. Iratkezelés, ügyvitel | 15 | 115 | |
| U.5. Személyzeti, bér- és munkaügyek | 8 | 281 | |
| U.6. Pénz- és vagyonkezelés | 44 | 1292 | |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **3** | **9** | |
| X.1. Honvédelmi igazgatás | 1 | 2 | |
| X.2. Polgári védelmi, katasztrófavédelmi igazgatás | 2 | 7 | |
| **Összesen:** | **6465** | **12273** | |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

A **Vagyongazdálkodási Iroda** az előző közgyűlés óta folyamatosan végezte a vagyonkataszteri feladatok ellátását, az ingatlanértékesítéssel kapcsolatos pályázatok valamint a helyiséggazdálkodással összefüggő kérelmek lebonyolítását, és előkészítette közgyűlési döntésre a cég- és ingatlanügyekkel kapcsolatos, testületi hatáskörbe tartozó előterjesztéseket.

Az **Egészségügyi és Közszolgálati Osztály** vezetője a **Szociális és Intézményi Iroda** munkájáról az alábbi tájékoztatást adta:

A **Szociális és Intézményi Iroda a**z elmúlt időszakban történt önkormányzati rendelet - 8/2015. (II.27.) önkormányzati rendelet a települési támogatás keretében nyújtott ellátások és szociális szolgáltatások helyi szabályozásáról - módosításoknak köszönhetően megnőtt a települési támogatás keretében adható támogatások formája és összege, továbbá ezzel összefüggésben jelentősen megnőtt azon szombathelyi polgárok száma, akik támogatási kérelmet tudnak benyújtani.

A települési támogatás keretében nyújtott ellátások és szociális szolgáltatások helyi szabályozásáról szóló 8/2015. (II.27.) önkormányzati rendelet 2020. január 1. napjától életbe lépett módosítása 2 hónappal meghosszabbította a fűtési támogatás folyósítási idejét (október 15-től-április 15-ig helyett, szeptember 15-től – május 15-ig), továbbá a havi maximálisan adható támogatás összege is emelésre került. Ugyancsak megemelésre került a gyógyszertámogatás maximálisan adható havi összege 8.000 Ft-ról 20.000 Ft-ra az egyedül élő, nyugellátásban részesülő kérelmezőknél. Továbbá a gyógyszer és gyógyászati segédeszköz kiadások viseléséhez nyújtott támogatottak köre kibővült azon háztartásokkal, ahol kiskorú gyermeket nevelnek.

A pandémia idején hozott rendeletmódosítások a következő rendelkezéseket hozták:

* a rendkívüli szociális krízishelyzetre tekintettel nyújtott támogatásoknál a rendkívüli krízishelyzet körébe új pontként bekerült: „ha a kérelmező keresőtevékenysége a Kormány által kihirdetett veszélyhelyzet időtartama alatt – neki fel nem róható okból – igazoltan megszűnik, és a kérelmező az állami foglalkoztatási szervnél álláskeresőként nyilvántartásba vetette magát” Ebben az esetben a támogatás összege legfeljebb 100.000 Ft lehet;
* továbbá, annak a kérelmezőnek, aki a Kormány által kihirdetett veszélyhelyzetben vetette magát nyilvántartásba az állami foglalkoztatási szervnél, ott – ide nem érte a rendkívüli krízishelyzetet – 42.750 Ft-ról 57.000 Ft-ra nőtt az adható támogatás összege.
* továbbá új támogatási formaként bevezetésre került a piaci vásárlási utalvány.

Mindezen rendelkezések következménye, hogy az ügyiratforgalom jelentősen megnőtt a Szociális és Intézményi Irodán, pl.:

2019.03.11 - 2019.10.14-ig 2061 db **főszámos iktatás**a volt az ügyintézőknek, míg

**2020.03.11-2020.10.14-ig** **4547 db** ez a szám. 2019.03.11-2020.10.14-ig 12.986 db volt az **összes ügyirat**, **2020.03.11. -** **2020.10.14-ig 22.054 db** volt ugyanez a szám.

A munkájukat elvesztett kérelmezők körében **743 eset**ben került sor **100. 000 Ft-os támogatás** megállapításra.

**Piaci vásárlási utalvány 873 eset**ben került megállapításra 2020. október 14. napig.

Mindezeken túl 2020. január elsejétől jogszabályváltozások következtében az iroda hatáskörébe tartozik:

* családvédelmi koordináció ( 2009. évi LXXII. tv a hozzátartozók közötti erőszak miatt alkalmazható távoltartásról, hozzátartozók közötti erőszak, vagy veszélye miatt tett jelzés fogadása, s azt követően a szükséges intézkedések megtétele),
* gyámnevezés, gyámságból való kizárás ( 149/1997. (IX.10.) Korm. rendelet a gyámhatóságokról, valamint a gyermekvédelmi és gyámügyi eljárásról 26/C. §),
* ismeretlen szülőktől származó gyermek és képzelt szülők adatainak megállapítása,
* családi jogállás rendezése (tájékoztatás, gyermek családi és utónevének megállapítása, hozzájárulás kiskorú gyermeknek az apaság megállapítása iránti perben az anya pertársként való részvételéhez)

Továbbá az iroda a mostani őszi időszakban szervezi a szünidei gyermekétkeztetést, valamint a rászorulók téli tüzelővel való ellátását. Jelenleg a Fogyatékkal Élőket és Hajléktalanokat Ellátó Közhasznú Nonprofit Kft. közfoglalkoztatottjai bevonásával gyártott brikettek osztása történik.

A **Lakás Irodára** 2020. szeptember   – 2020. október hónapokban hatósági ügyekben beérkezett kérelmek száma az alábbiak szerint alakult:

A lakáshoz jutás, a lakbérek és lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) önkormányzati rendelete által szabályozott támogatások:

* önkormányzati tulajdonú lakásban lakók lakbértámogatása: 369 db,
* nem önkormányzati lakásban lakók lakbértámogatása: 17 db,
* helyreállításra szoruló bérlakások bérbeadására vonatkozó kérelmek: 11 db.

Szombathely Megyei Jogú Város polgármestere pályázatot hirdetett 2020. szeptember 4. napjától 2020. szeptember 24. napjáig helyreállított komfortos, vagy összkomfortos lakás bérbeadásra. A pályázatban 3 db helyreállított önkormányzati tulajdonú lakás szerepelt, amelyekre mindösszesen 90 db pályázat érkezett.

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet 2020. szeptember 30. napjától módosításra került, az alábbi rendelkezés bevezetésével:

A rendelet által szabályozott önkormányzati tulajdonú lakás bérbeadása, valamint a bérleti jogviszonnyal kapcsolatos eljárások során kötelező mellékletként került meghatározásra a vagyonnyilatkozat tartalmának igazolására az ingatlan-nyilvántartást vezető ingatlanügyi hatóság által kiállított ingatlantulajdon fennállásáról szóló hatósági bizonyítvány.

A **Sport és Ifjúsági Iroda** elkészítette a szombathelyi székhelyű sportszervezetek részére megítélt támogatások szerződéseit. Az iroda szervezésében megkezdődött a diákolimpiai versenyek lebonyolítása - a járványügyi szabályok betartásával -, a Magyar Diáksport Szövetség útmutatása alapján, többek között atlétika, futsal, röplabda, kosárlabda sportágakban. Az iroda megszervezte az iskolai és óvodai úszásoktatást, amely lebonyolítása azonban határozatlan időre felfüggesztésre került, továbbá elvégezte még a Vasi Diák Közösségi Szolgálat tevékenységéből fakadó adminisztratív feladatokat

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat. A közgyűlési döntések előkészítésében, valamint a kapcsolódó bizottságok kiszolgálásában (előkészítés és végrehajtás) folyamatos az iroda tevékenysége. Az önkormányzati támogatások szerződéseivel kapcsolatos tevékenység, továbbá a képviselői keretek bizonyos részének az intézése is az iroda feladata. Az iroda látja el a Szent Márton kártyával, a „Szombathely visszavár” ösztöndíjjal, valamint az „Aktív időskor Szombathelyen”, a „Szombathely, a Segítés Városa” elnevezésű önkormányzati programsorozattal kapcsolatos feladatokat is. A 2019. január 1. napjától megújult Szent Márton kártyarendszer regisztrációs kérelmeinek feldolgozása folyamatos.

Többletfeladatként jelentkezik az új központi orvosi ügyelettel kapcsolatos dokumentumok elkészítése, felülvizsgálata, valamint a Kulturális és Civil Alapra beérkezett pályázatok feldolgozása.

A **Közgazdasági és Adó Osztály** vezetője az alábbi tájékoztatást adta az osztály munkájáról:

A veszélyhelyzet megszűnésével összefüggő átmeneti jogszabályokról és járványügyi készültségről szóló 2020. évi LVIII. törvény 33.§ (4)-(5) bekezdése szerint: az adózó a 2020. április 22-e és 2020. szeptember 30-a között esedékessé váló éves és soron kívüli helyi iparűzési adóbevallás-benyújtási kötelezettségét és az ezzel egyidejűleg teljesítendő adófizetési kötelezettségét, valamint a következő adóelőleg-fizetési időszakra szóló adóelőleg bevallás benyújtási kötelezettségét 2020. szeptember 30-ig teljesítheti. Amennyiben az adózó iparűzési adóbevallás-benyújtási, adóelőleg-bevallási kötelezettségét a (4) bekezdésben foglaltak alkalmazásával a 2020-ban kezdődő adóelőleg-fizetési időszak első előlegrészlete esedékessége napjáig nem teljesítette, akkor ezen előlegrészlet esedékességekor az előző – korábban bevallott – iparűzési adóelőleg-részlet összegét kell megfizetni. Az adózó ezen adóelőleg-részlet mérséklését annak esedékessége előtt kérheti, ha számításai szerint a 2020-ban kezdődő adóév adója nem éri el az adóévi adóelőleg összegét. A vállalkozók nagy többsége élt a jogszabályi lehetőséggel és a 2019. évi helyi iparűzési adóbevallási és adófizetési kötelezettségét 2020. május 31. helyett 2020. szeptember 30. napjáig teljesítette. Közel 9000 egyéni és társas vállalkozás által benyújtott adóbevallás került.

|  |  |  |  |
| --- | --- | --- | --- |
| **KIMUTATÁS A 2020.10.15.-IG BEFOLYT ADÓBEVÉTELEKRŐL** | | | |
|  |  |  |  |
| Számlák megnevezése | 2020. évi előirányzat | 2020.10.15.-ig befolyt | Teljesítés az éves előirányzat %-ban |
| iparűzési adó | 9 930 000 000 Ft | 8 180 427 113 Ft | 82,38% |
| építményadó | 1 280 000 000 Ft | 1 157 153 087 Ft | 90,41/% |

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtottak tájékoztatást.

A szabályozási terv módosításának következő szakaszát előkészítette az iroda, a változtatásokat tartalmazó, a településfejlesztési döntés meghozatalához munkafüzet a módosítandó HÉSZ tervezete véleményezésre történő kiküldése megtörtént. A rendezési terv módosításához a szakhatósági és az állami főépítészi vélemények beérkeztek, a kiértékelésüket követően kerül sor az egyeztető tárgyalás összehívására az érintettekkel.

A **Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az **Általános Hatósági Iroda** munkáját érintően az alábbi jogszabályváltozások kerültek kihirdetésre:

Hatályát vesztette a járványügyi készültségi időszak védelmi intézkedéseiről szóló 285/2020. (VI.17.) Korm. rendelet, helyébe a *járványügyi készültségi időszak védelmi intézkedéseiről* szóló 431/2020. (IX.18.) Korm. rendelet (a továbbiakban: Kormányrendelet) lépett 2020. szeptember 21. napján, amely az alábbi előírásokat határozza meg:

A hatodik életévét be nem töltött kiskorú kivételével mindenki köteles – a kereskedelmi tevékenységek végzésének feltételeiről szóló kormányrendelet szerinti vendéglátó üzlet vendégei kivételével – az üzletben történő vásárlás, illetve az üzletben történő munkavégzés során; emellett – a vendéglátó üzlet vendégei, továbbá az irodák, sportolás céljára szolgáló helyiségek és az üzemi helyiségek területének kivételével – a bevásárlóközpont területén; valamint – az irodák és az üzemi helyiségek kivételével – a mozi területén orvosi maszkot, munkavédelmi maszkot, illetve textil vagy más anyagból készült maszkot olyan módon viselni, hogy az az orrot és a szájat folyamatosan elfedje.

Az üzemeltető köteles gondoskodni arról, hogy a helyiségben tartózkodók a maszkot a fentiekben meghatározott módon viseljék, ennek érdekében a szolgáltatás, illetve az üzemeltetett intézmény működésére, igénybevételre vonatkozó szabályozásban az igénybevétel rendjének megsértése esetén egyebekben alkalmazható intézkedéseket, szankciókat alkalmazhatja. Azt a személyt, aki a maszkot az üzemeltető felszólítására sem viseli a Kormányrendeletben meghatározott módon, az üzemeltető köteles a látogatásból kizárni, és gondoskodni arról, hogy e személy a helyiséget, illetve a területet elhagyja.

A Kormányrendeletben meghatározott fenti kötelezettségek betartását az üzletek, a bevásárlóközpontok és a mozik tekintetében a kereskedelmi hatóság köteles ellenőrizni.

2020. október 3-ától ha a kereskedelmi hatóság az ellenőrzése során, vagy a kötelezettség betartását szintén ellenőrző rendőrség értesítése alapján ezen kötelezettség megszegéséról tudomást szerez, a Kormányrendeletben meghatározott szankciót szab ki (első alkalommal figyelmeztetés, második alkalommal 100 000 forinttól 1 000 000 forintig terjedő bírság, harmadik alkalomtól ideiglenes bezáratás). A szankció azonos napon több egymást követő ellenőrzés alkalmával is kiszabható. A szankció nem alkalmazható, ha az üzemeltető a szükséges intézkedéseket megtette a jogellenes helyzet felszámolása érdekében a Kormányrendeletben meghatározott módon.

A fentiek alapján az iroda hatósági ellenőrzési tervet készített az üzletekben, bevásárlóközpontokban és mozikban a maszkviselés üzemeltető általi betartatásának ellenőrzésére. Ennek megfelelően az Iroda munkatársai 2020. szeptember 24. napjától folyamatosan, napi rendszerességgel ellenőrzik a szombathelyi üzletekben, bevásárlóközpontokban és mozikban a maszkviselési kötelezettség üzemeltető általi betartatását. Az ellenőrzéseket az alábbi szempontok figyelembevételével végzik:

* valamennyi városrészen levő üzletek,
* különböző méretű üzletek,
* különböző termékkört árusító üzletek is sorra kerüljenek,
* az ellenőrzésekre különböző napszakokban kerüljön sor.

A Kormányrendelet további szabályai között fenntartotta hatályában az Iroda munkáját érintő, a zenés, táncos rendezvényekre vonatkozó 500 fős létszámkorlátot, valamint bevezette, hogy a zenés, táncos rendezvény helyszínén és a vendéglátó üzletben – az ott foglalkoztatottak kivételével – 23.00 óra után 06.00 óráig tilos tartózkodni.

Az iroda látja el az *állatvédelemmel* kapcsolatos feladatokat. Az állatok védelméről és kíméletéről szóló 1998. évi XXVIII. törvény (Ávt.) 42/B. § (1) bekezdésében foglalt rendelkezés alapján az eb tartási helye szerint illetékes önkormányzat ebrendészeti feladatainak elvégzése érdekében, illetve a veszettség elleni oltás járványvédelmi vonatkozásaira való tekintettel három évente legalább egy alkalommal *ebösszeírást* végez. A települési önkormányzat az ebösszeírás alapján az ebtartók által szolgáltatott adatokról helyi elektronikus nyilvántartást köteles vezetni, az állat tulajdonosa, tartója és más személyek jogainak, személyes biztonságának és tulajdonának védelme, valamint ebrendészeti és állatvédelmi feladatainak hatékony ellátása céljából. Az eb tulajdonosa és tartója az ebösszeíráskor köteles a törvényben előírt adatokat a települési önkormányzat rendelkezésére bocsátani.

Fentieknek megfelelően Szombathelyen *2020. évben meghirdetésre került az ebösszeírás, amelynek az időpontja: 2020. október 1. – 2020. november 30.*

Az ebösszeíró adatlapot ebenként külön-külön kell kitölteni. A kitöltött adatlapokat az alábbi módokon lehet benyújtani:

* történhet online, amelyhez a szükséges adatlap elérhető az ebosszeiras2020.szombathely.hu weboldalon; vagy
* papír alapon személyesen vagy postai úton: Szombathely Megyei Jogú Város Polgármesteri Hivatala 9700 Szombathely, Kossuth Lajos utca 1-3. címen. Az ehhez szükséges nyomtatvány megtalálható a Polgármesteri Hivatal portáján, illetve az ügyfélszolgálatán. Az adatlapok kitöltés után az ott elhelyezett gyűjtőládába tehetőek.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. Ebben a hatáskörben szeptemberben 18 esetben történt helyszíni ellenőrzés vagy visszaellenőrzés. Ebből 2 ügyben született határozat közérdekű védekezés elrendeléséről. A visszaellenőrzések feljegyzései pedig megküldésre kerültek a Vas Megyei Kormányhivatal Agrárügyi és Környezetvédelmi Főosztály Növény- és Talajvédelmi Osztályának.

Az Általános Hatósági Irodához tartozó *anyakönyvvezetők* munkája során 2020. szeptember hónapban az alábbi új anyakönyvi események történtek:

* születés anyakönyvezése: 162
* házasságkötés: 72
* haláleset anyakönyvezése: 183

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2020. szeptemberben a bejegyzett események száma az alábbiak szerint alakult:

* születési események: 449
* házassági bejegyzések: 117
* halotti bejegyzések: 12

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor. Szeptember hónapban összesen 45 kérelem érkezett.

A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet 7/A. §-ának megfelelően az iroda folyamatosan végzi a nyilvántartásba vett szálláshely-szolgáltatók hatósági ellenőrzését. Szeptember folyamán 1 db szálláshely-szolgáltatási tevékenységgel kapcsolatos helyszíni szemle megtartására került sor.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos statisztikai adatszolgáltatást nyújtanak a Központi Statisztikai Hivatalnak.

Az Általános Hatósági Irodához tartozó *Ügyfélszolgálat* munkájáról az alábbiakban számolok be:

2020. szeptember hónapban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |
| --- | --- | --- | --- | --- | --- | --- | --- |
| **Hónap** | **Ált. inform.** | **Szoc. ügyek** | **Lakás-ügyek** | **Adó-ügyek** | **Kommun. ügyek** | **Keresk. ügyek** | **Szt.Márton kártya** |
| szeptember | 428 | 1152 | 638 | 305 | 40 | 56 | 112 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ezek számadatai 2020. szeptember hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| szeptember | 146 | 100 |

A Hatósági Osztályhoz tartozó **Közterület-felügyelet** 2020. szeptember 1-30. között végzett tevékenységéről az alábbiakban számolok be:

1. Térfigyelő ügyeleti szolgálat

Az elmúlt hónapban a térfigyelő ügyeleti szolgálathoz elektronikus úton (e-mail), illetve telefonon keresztül összesen 142 db lakossági bejelentés érkezett.

A Szombathelyi Rendőrkapitányság hivatalos megkeresésére 16 alkalommal került sor kamerafelvétel átadására, kiadására a hatályos jogszabályok mindenkori betartása mellett.

Az ügyeleti szolgálat által összesen 52 esetben került sor hangszórón keresztül figyelmeztetésre, szabálysértés elkövetése miatt 1 esetben alkalmaztak feljelentést.

A Szombathelyi Rendőrkapitányság 18 alkalommal kért segítséget helyszíni intézkedések lefolytatására, jobbára szabálysértések elkövetése miatt küldhető rendőrjárőr hiányában, a SZOMPARK Kft. pedig 1 esetben kért segítséget a munkavégzésük akadályozását képező gépjármű tulajdonosának felkutatása ügyében.

1. Reagáló egység

A reagáló egység szeptemberben 80 esetben alkalmazott szabálysértés, illetve szabályszegés észlelése esetén figyelmeztetést.

3 esetben helyszíni bírságot, 6 esetben a gépjármű üzembentartójának távollétében helyszíni bírságot szabott ki, illetve 2 esetben alkalmaztak feljelentést, és 59 esetben foganatosítottak egyéb intézkedést. Ezekben az esetekben a FÉHE NKft. értesítése hajléktalan elszállítása ügyében, mentőhívás, étel szállítás, helyszíni ellenőrzés végrehajtása, lakosság tájékoztatása vált szükségessé. A reagáló egységben szolgálatot teljesítő rendőrnek 2 esetben kellett intézkedést foganatosítania.

A reagáló egység a gépjármű forgalomra alkalmatlan állapota miatt 16 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 278 esetben, zöldterületi szabályszegés miatt 41 esetben alkalmaztak figyelmeztetést. Egyéb szabálysértések miatt a felügyelők összesen 119 esetben éltek a figyelmeztetés lehetőségével.

Szabálysértés elkövetése miatt 35 esetben feljelentés megtételére került sor, és 85 esetben szabtak ki helyszíni bírságot.

A felügyelők összesen 24 esetben helyeztek ki értesítést forgalomra alkalmatlan gépjárműre.

A járőrszolgálat által mobiltelefonos applikáción keresztül összesen 94 jelzést küldtek be, amelyek további intézkedéseket igényeltek.

A hajléktalan életmódot folytató személyek jogellenes magatartásával érintett frekventált helyszíneken fokozott jelenlétet biztosítottunk.

A belváros közbiztonságának növelése és annak megszilárdítása érdekében állandó járőrpár hajtja végre a közterületi ellenőrzéseket – jelenleg is – illetve teszi meg a szükséges helyszíni intézkedéseket.

1. Mezőőri szolgálat

A mezőőri szolgálat munkatársai a külterületi részeken 3 esetben észleltek, és dokumentáltak illegális szemétlerakást.

1. Állategészségügyi és Ebrendészeti szolgálat

A Szolgálat telephelyén 3 eb került elhelyezésre, 2 eb került örökbeadásra. 4 esetben fogtak be elkóborolt ebet, melyből az azonosítást követően 3 vissza került a tulajdonosokhoz még a helyszínen. Közterületről, illetve lakásról 4 kutya tetemet szállítottak el. Egyéb állattetem (galamb, sün, macska, patkány) 18 esetben került elszállításra közterületről.

Egyéb feladatok

Ebben az időszakban 5 db gépjármű elszállítására került sor, melyből 2 db-ot a tulajdonosok a jogszabályban előírt költségek megfizetését követően kiváltottak.

A közterületről a korábbi években elszállított gépjárművek közül 1 db gépjármű végleges kivonására került sor a Vas Megyei Kormányhivatal Szombathelyi Járási Hivatala által.

A Tisztelt Közgyűlés októberi ülésének napirendjén szerepel a *„Javaslat a Közterület-felügyelet tevékenységét érintő döntések meghozatalára”* című előterjesztés, amely részletesen is bemutatja a Közterület-felügyelet által a 2020. január 1. napjától, a Polgármesteri Hivatalba történt beolvadást követően elvégzett munkát.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a TOP pályázatok támogatási szerződési határideje ütemezésében, előkészíti a Közbeszerzési Bíráló Bizottság előterjesztéseit.

A folyamatban lévő közbeszerzési eljárásokat és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP kerékpárosbarát fejlesztés** | A közbeszerzési eljárás a kerékpártámaszok részre a bíráló bizottság következő ülésére előkészítve, a kiírást követően indítható a közbringa részre vonatkozó újabb eljárás. |
| 2. | **TOP Óvoda fejlesztések V.**  (Gazdag Erzsi Óvoda, Vadvirág Óvoda) | A nyertes ajánlattevővel, a Szkendó Kft-vel a szerződés szeptember 25. napján aláírásra került mindkét óvoda tekintetében. |
| 3. | **TOP Vásárcsarnok felújítása** | A pótmunkákra vonatkozó igények pontosítása zajlik a szerződésmódosítás KFF-hez történő felterjesztése érdekében. |
| 4. | **TOP Képtár eszközbeszerzés**  (műtárgy világítás, informatikai eszközök,installációk) | Műtárgyvilágítási rész ajánlattételi határideje: 2020. október 20. 10 óra.  Az informatikai és installációs rész indításához a KFF jóváhagyó tanúsítványát várjuk. |
| 5. | **TOP Energetika – Oladi Szakképző II.** | Az eljárás fedezet hiányában eredménytelenül zárult, a KFF tanúsítványának megérkezését követően az eljárást ismételten indítjuk. |
| 6. | **TOP Schrammel – eszközbeszerzés**  (műtárgyvilágítás,) | A műtárgyvilágításra vonatkozó rész a KBB.10.08. - i ülésén kihirdetve, nyertese a Papp és Pezenhofer Kft. Az összegezés kiküldésével, a szerződés a moratórium leteltét követően megköthető. |
| 7. | **Szombathely fenntartható mobilitási terve**  **TOP- SUMP** | A közbeszerzési eljárás nyertese a Trenecom Kft., a szerződés vele a moratóriumra tekintettel 2020. október 26. napjától köthető, de célszerű a KFF záró tanúsítványának kiadását bevárni.  A Közbeszerzési Döntőbizottság a Szitemág Kft. jogorvoslati kérelmét elutasította. |
| 8. | **1000 fa** | Az eljárás eredménytelenül zárult. A megismételt eljárást tavasszal, a telepítési időszakhoz igazítva indítjuk. |
| 9. | **TOP Képtár kivitelezés**  **2.sz. szerződésmódosítás**  **(határidő módosításra)** | 2. sz. szerződésmódosítás jogszerűségére a KFF támogató tanúsítvány kiállította, a szerződésmódosítás 2020. 10.02 napján aláírásra került. |
| 10. | **TOP Óvoda fejlesztések VI.**  **(**Mesevár Óvoda – kerítés) | Az eljárásindító dokumentumok a KFF ellenőrzésére felterjesztésre kerültek 2020. 08.10.napján, tanúsítvány még nem érkezett meg, kézhezvételig az eljárás nem indítható. |
| 11. | **Villamos energia beszerzése** | Ajánlattételi határidő: október 30.12 óra |

A **Beruházási Iroda** vezetője az alábbi tájékoztatást adja az iroda munkájáról:

**TOP-6.3.2-15-SH1-2016-00001 A szombathelyi Sportliget fejlesztése** című projekt kivitelezését a Sportliget 2018 Konzorcium (Homlok Építő Zrt. és a Prenor Kft.) végezte el. A salakos pályák minőségi problémáinak vizsgálatára az igazságügyi építésügyi szakértői vélemény elkészült, a dokumentum kivitelezői hiányosságot állapított meg. A kivitelező a salakos focipályák javítását elvégezte, a salakos teniszpályák javítását a HVSE Tenisz szakosztály programjaihoz igazodva, egyeztetést követően tudja elvégezni. A Közgyűlés az igazságügyi szakértői véleményt és az azon alapuló intézkedéseket megismerte és azokat tudomásul vette a 204/2020. (IX.24.) Kgy. sz. határozattal.

**TOP-6.6.1-15-SH1-2016-00001 Új Egészségügyi Alapellátó Központ** kialakításacímű projekt megvalósítására a Dreiszker Kft.-vel kötött szerződés szerint folyamatban van, a készültség meghaladja a 90 %-ot. A Távhő-szolgáltató a fűtési energia biztosításával összefüggésben elvégzendő építési munkákat folyamatosan végzi. Az orvosi székek beszerzésére a szerződés aláírás alatt van.

**TOP-6.7.1-15-SH1-2016-00001 Szociális város rehabilitáció II. ütem**:

A Szabadságharcos utca 4. szám alatti ingatlanon a 3 lakásban fürdő helyiség kialakítására vonatkozó vállalkozási szerződés aláírásra került, a kivitelező a Takép 2000 Kft. A munkaterület átadása megtörtént, kivitelezés folyamatban van.

A Tóth István park fejlesztésére vonatkozóan a közbeszerzési eljárás lezárult, a kivitelezésre vonatkozó szerződés a Litor Kft-vel aláírásra került. A kivitelezés befejeződött, a műszaki átadás-átvételi eljárás 2020. október 12-én lezárult.

**TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban megvalósuló 5 szakaszra vonatkozó kivitelezési szerződések mind az Alpok Terra Kft-vel, mind a Strabag Építő Kft-vel aláírásra kerültek. A munkaterület átadás minden szakaszon megtörtént, a kivitelezési munkák folyamatban vannak. A kerékpártámaszok, valamint a közbringarendszer kiépítésére vonatkozó közbeszerzési eljárások előkészítés alatt vannak.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** szakaszra vonatkozóan az engedélyes tervek elkészültek. A műszaki ellenőr beszerzésre került, a szerződést aláírták. Az auditor beszerzése megtörtént, jelenleg a közúti biztonsági auditálás van folyamatban. **Szombathely-Balogunyom településeket összekötő kerékpárút** engedélyes terveit, az építési engedélyt, valamint a kiviteli terveket a Beruházási Iroda beszerezte. A beruházáshoz szükséges kisajátítás folyamatban. A műszaki ellenőr beszerzése megtörtént, a szerződés aláírásra került. Az auditor beszerzése megtörtént, jelenleg a közúti biztonsági auditálás folyamatban van.

**TOP-6.5.1-16-SH1-2018-00001 "Maros és Pipitér óvoda energetikai korszerűsítése"** A kivitelezésre vonatkozó vállalkozási szerződés aláírásra került, a kivitelező az Inter-Alp Kft. A munkaterület átadása a kivitelezőnek megtörtént. A kivitelezés folyamatban van.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat során a tervezési szerződés a Savaria Városfejlesztési Kft-vel megkötésre került. A tervezési folyamat elindult. A Közgyűlés által elfogadott vázlattervek alapján az engedélyezési tervek készítése folyamatban van.

**TOP-6.2.1-15-SH1-2016-00002 Óvodák fejlesztése Szombathelyen** projekt keretében, Szombathely Megyei Jogú Város Közgyűlésének 111/2016. (IV.20.) Kgy. számú határozata alapján eljárva az engedélyes és kiviteli tervek, az építési műszaki ellenőr beszerzésre kerültek, valamint a kivitelezők beszerzése is részben megtörtént.

* **A** **Gazdag Erzsi Óvoda** tekintetében a korábbi kivitelezési szerződés a vállalkozó teljesítésének elmaradása miatt felmondásra került. Az V. közbeszerzési eljárás eredményeként a legkedvezőbb érvényes ajánlatot adó ajánlattevővel Szkendó Kft. a vállalkozási szerződés 2020. szeptember 25-én került aláírásra, szerződéses összeg bruttó 83.819.260 Ft. A munkaterület átadásra került a kivitelező részére 2020. szeptember 29-én.
* **A Vadvirág Óvoda** tekintetében a korábbi kivitelezési szerződés a vállalkozó teljesítésének elmaradása miatt 75 %-os készültségi szintnél felmondásra került. Az V. közbeszerzési eljárás eredményeként a legkedvezőbb érvényes ajánlatot adó ajánlattevővel, a Szkendó Kft.-vel a vállalkozási szerződés 2020. szeptember 25-én aláírásra került, szerződéses összeg bruttó 3.766.034,- Ft. A munkaterület átadásra került kivitelező részére 2020. szeptember 29-én.
* Az **Aréna Óvoda** felújítása elkészült, az épület jogerős használatbavételi engedélyt megkapta, 2020. szeptember 1. napjával megkezdődött a felújított épületben az óvodai nevelés.
* A **Benczúr Óvoda** felújítására a vállalkozási szerződését aláírták a nyertes Szkendó Építő és Mélyépítő Mérnöki Kft-vel. Az óvoda kivitelezése elkészült, műszaki átadás-átvételi eljárás lezárult, jogerős használatbavételi engedéllyel rendelkezünk.
* A **Mesevár Óvoda** kerítésének építésére vonatkozó vállalkozási szerződés a PDR Alpok Bau Kft.-vel felmondásra került, a kötbér kiszabása mellett vállalkozóval való elszámolás megtörtént. A kerítés készültsége 25 %-os. A kerítés befejező munkáira új közbeszerzési eljárás indult, jelenleg a KFF (Közbeszerzési Felügyeleti Főosztály) jóváhagyására vár az iroda.

**TOP-6.1.3-15-SH1-2016-00001 azonosítószámú, "Szombathelyi Vásárcsarnok felújítása”** c. projekt keretében, az Inter-Alp Kft-vel 2020. március 18-án megkötötte az önkormányzat a kivitelezési szerződést, a munkaterület átadása megtörtént a kivitelezőnek. A kivitelezési munka folyamatban van, készültségi szint 40 %-os. A II. csarnok kivitelezése elkészült, folyamatban van a műszaki átadás-átvétel. A fejépület december végére készül el. Az időközben felmerült pót-, illetve többletmunkák kapcsán a vállalkozási szerződés módosítása előkészítés alatt van.

**Az Innovációs és Technológiai Minisztérium által kiírt pályázat keretében 2 db elektromos gépjármű beszerzésére vonatkozó pályázat** sorána Duna Autó Zrt-vel kötött adásvételi szerződés szerint két elektromos gépjárművet adott át a vállalkozó 2020. június 30-áig. A gépjárműveket az Önkormányzat további üzemeltetés céljára a Szompark Kft és az Egészségügyi és Kulturális GESZ részére átadta. A pályázat szakmai beszámolója és pénzügyi elszámolása 2020. augusztus 28-án, határidőben benyújtásra került Támogató részére. Időközben hiánypótlás érkezett, mely 2020. október 5-én megválaszolásra került.

**TOP-6.3.3-15-SH1-2016-00001** számú „**Szombathely bel- és csapadékvíz védelmi rendszerének fejlesztése**” című projekt kivitelezési munkái (Stromfeld és Joskar-Ola szakaszok, Szent Imre herceg útja, Olad falu, Rumi út, Szatmár utca és Mérleg utca, Nárai utcai, valamint a Szent Imre herceg utcai szakaszok) befejeződtek.

A kivitelező a garanciális javításokat valamennyi szakasz tekintetében készre jelentette.

**TOP-6.1.4-16 „Képtár turisztikai fejlesztése”** című pályázat: A kivitelezési szerződés 2. sz. módosítása aláírásra került, mely alapján a kivitelezési határidő 2020. október 7-ről 2021. március 31-re módosult. A beruházásrészműszaki átadás-átvételi eljárása 2020. október 5-én lezárult. A kivitelezés készültsége 97,54 %-os. A fennmaradó munkák (2. emeleti kiállító teremben a műtárgyvilágítás lámpáinak elhelyezése) a sikeres eszközbeszerzést követően kerülnek elvégzésre. Az eszközbeszerzésre vonatkozó közbeszerzési eljárások folyamatban vannak.

**TOP-6.1.4-16 „Víztorony turisztikai fejlesztése”** című pályázattal kapcsolatos kivitelezési munkák elkészültek, a műszaki átadás-átvételi eljárás 2020. május 8-án lezárult, a garanciális munkák elkészültek, a használatbavételi engedély iránti kérelem benyújtásra került. Jelenleg a szakhatóságok által rögzített hibák kijavítása van folyamatban. Az eszközbeszerzésre vonatkozóan mindhárom vállalkozási szerződés aláírásra került, az eszközök beszerzése folyamatban van.

**Szent Márton projekt II. ütem**ében a Beruházási Iroda Szombathely Megyei Jogú Város Közgyűlésének 37/2017. (III. 2.) Kgy. számú határozata, a 174/2017. (VI. 15.) Kgy. számú, valamint a 322/2018. (XII. 10.) Kgy. számú határozata alapján járt el az alábbiak szerint:

* **Ady tér és környezetének fejlesztése:** A terveket készítő Somlai Mérnöki Iroda Kft. a vázlatterveket elkészítette, az iroda részére átadta, azokat a Tervtanács és a Közgyűlés a 67/2018. (IV. 26.) Kgy. számú határozatával elfogadta. A tervező az engedélyes szintű tervdokumentációkat átadta. Az engedély iránti kérelem benyújtásához szükséges feltételek megteremtése (tulajdonosi hozzájárulás kérés) és a kiviteli tervek készítése folyamatban van. Volánbusz Zrt.-hez a tulajdonosi hozzájárulást kérő leveleket megküldte az iroda, a válasz még nem érkezett meg.
* **Járdányi Paulovics István Romkert fejlesztése:** A Savaria Múzeum a császári mozaik kiemelését, konzerválását elvégezte. A mozaik restaurálására és elhelyezésére vonatkozó javaslatokat a Miniszterelnökség jóváhagyta. Ennek keretében a Romkert területén a tereprendezésre vonatkozó beszerzés eredményesen lezárult, az Inter-Alp Produkt Kft. a munkákat szerződés szerint elvégezte. A Pásztor utcai raktár polcrendszerének bővítése megtörtént. A mozaik restaurálása a megkötött szerződés szerint folyik.
* **Szent Márton utca rehabilitációja:** A tervezési szerződés megkötése megtörtént, az engedélyezési tervek elkészültek, az építési engedély megadásra került. A kiviteli terveket 2018. szeptember 26-án a tervező átadta.

**„Schrammel Imre életművének méltó helyen történő elhelyezése Szombathelyen”** projekt: A kivitelező beszerzésére vonatkozó eljárás eredményeképpen a szerződés megkötésre került a Takép-2000 Kft-vel. A munkaterület átadás 2019. október 15-én megtörtént, a kivitelező 2020. október 10-ével készre jelentette a munkákat. A műszaki átadás-átvételi eljárás 2020. október 22-ével megkezdődik. Az eszközbeszerzésre vonatkozó közbeszerzési eljárás mindhárom része lezárult, az I. rész (műtárgyvilágítás) szerződéskötése előkészítés alatt van.

**TOP-6.1.1-15-SH1-2016-00001 A szombathelyi Északi Iparterület fejlesztése** címűprojekt keretében Szombathely Megyei Jogú Város Közgyűlésének 189/2016. (VI.09.) Kgy. számú határozata alapján eljárva a kiviteli tervek, és az építési műszaki ellenőr beszerzése megtörtént. A Vasivíz Zrt. és az Alpok Terra Kft. által végzett munkálatok befejeződtek, a műszaki átadás-átvételi eljárások lezárultak, jelenleg a projekt zárása van folyamatban.

**Az I. világháborúban elesett tűzoltók tiszteletére állított emlékmű rekonstrukciójára** összefüggésben a kivitelező beszerzése megtörtént, a szobor felújításra és felállításra került a tervtanács által meghatározott helyen. A pénzügyi elszámolás megküldésre került a Támogató felé.

**Szombathelyen az Orvosi Ügyelet kialakítása:**

A kivitelezés 2020. június 18-án kelt szerződés szerint kezdődött meg, és 2020. október 2-án a műszaki átadás-átvételi eljárással lezárult. Az ingatlan rendeltetés megváltozásának átvezetésére vonatkozó kérelem az illetékes Földhivatalhoz benyújtásra került.

**A Kámoni Arborétum és Ökoturisztikai Központ területén Fiókkönyvtár építése:** A kivitelezés műszaki-átadás átvételi eljárása 2020. június 15-én lezárult. Az épület a jogerős használatbavételi engedélyt megkapta, a forgalomba helyezési eljárás folyamatban van.

**TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"** Az engedélyezési és kiviteli tervdokumentáció elkészült. A kiviteli tervdokumentáció műszaki ellenőri felülvizsgálata megtörtént. A kivitelezésre vonatkozó közbeszerzési eljárás eredménytelenül zárult (fedezethiány miatt). Az új eljárás megindítása előkészítés alatt van, a folyamatközi ellenőrzés során a KSZ hiánypótlási felhívást küldött.

**A Ferenczy I. utcai fejlesztés:** A támogatói okiratot megkapta az önkormányzat, a pályázatban igényelt forrás rendelkezésre áll. A projektszervezet megalakult, a beruházás előkészítése (auditor beszerzése) megtörtént. A kiviteli tervek felülvizsgálata, aktualizálása folyamatban van.

**Tervezés:** Szombathely Megyei Jogú Város Közgyűlése által 156/2019. (IV.30.) Kgy. sz. határozatával elfogadott tervek elkészítését végző tervezők beszerzése megkezdődött, folyamatban van, zajlik a határozat 3. pontjában lévő sorrendben.

**2020. évben 1000 db új fa telepítésének megvalósítása Szombathelyen:** A kivitelezésre vonatkozó közbeszerzési eljárás lezárult. A közbeszerzési eljárásban az ajánlattételi határidő lejártáig 1 db ajánlat érkezett. A PRENOR Kft. ajánlattevő ajánlata érvénytelen, mivel az ajánlattevő ajánlata nem felelt meg az ajánlattételi felhívásban meghatározott feltételeknek. Az eljárás ezért a Kbt. 75. § (1) bekezdés b) pontjában rögzítettekre figyelemmel eredménytelen.

**Városfejlesztési alap, képviselői keret felhasználása:**

A támogatott szervezetek beadványai alapján a támogatásához szükséges támogatási szerződések ügyintézése, az elszámolások be/elfogadása folyamatos.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Vasivíz üzemeltetői szakvéleménye alapján a GFT-ben szereplő, és havária eseményekről szóló felújításokra, pótlásokra a tájékoztató visszajelzése, továbbá az elkészült munkák műszaki átadás-átvételén való részvétel, a beküldött számlák teljesítés igazolása folyamatos. A 2021-2035 évre szóló gördülő fejlesztési tervet (GFT) a Vasivíz Zrt. megküldte jóváhagyás céljából, mely az Önkormányzat részéről polgármesteri levéllel elfogadásra került. A magán beruházásban kiépülő víziközművek tulajdonba adásával kapcsolatos ügyek intézése folyamatos.

**Egyéb beadványokkal kapcsolatos feladatok végrehajtása:** A Szombathely, Laky Demeter utcai posta újranyitásával kapcsolatban lakossági igény merült fel. A Magyar Posta Zrt. részére az önkormányzat által aláírt támogatási szerződés tervezetet megküldtük, az még nem küldte vissza. Ágh Ernő képviselő úr kezdeményezésére az ügy előrehaladása érdekében Bártfai-Mager Andrea nemzeti vagyon kezeléséért felelős miniszter asszonynak küldtünk Dr. Puskás Tivadar, Polgármester Úr, és Dr. Hende Csaba, Országgyűlési Képviselő Úr nevében egy megkereső levelet 2019. július 31-én. Válasz azóta nem érkezett. 2020. január 6-án polgármesteri megkeresést küldünk a Magyar Posta Zrt. részére, melyben tájékoztatást kértünk a fűtéskorszerűsítési beruházás előkészítésének állásáról, és kértük a folyamat gyorsítását. Válasz a januári megkeresésre nem érkezett.

2020. szeptember 30-án polgármesteri levéllel Önkormányzatunk a Magyar Posta Zrt.-t újra megkereste.

**Intézményi felújítások:**

A Szombathelyi Szolgáltatási Szakképzési Centrum Oladi Szakgimnáziuma és Szakközépiskolája hőszivattyúinak szivárgásvizsgálata megtörtént.

A Szombathelyi Oladi Szakgimnáziumban lévő hőszivattyú testzárlatos kompresszorának cseréjére vonatkozóan az ajánlatok beérkeztek. A javításra vonatkozóan a vállalkozási szerződés 2020. április 30-án aláírásra került. Kivitelező a kompresszor cseréjét 2020. május 29-én elvégezte.

**Szombathely, Fő téri nyilvános illemhely felújítása**

A műszaki ellenőr és kivitelező beszerzése megtörtént. A kivitelezés 2020. szeptember 2-án megkezdődött, a munkavégzés folyamatos. A vállalkozási szerződés szerinti kivitelezési határidő 2020. november 6.

**Török Ignác u. - Mészáros L. u. – Vadász u. felújítása**

A Mészáros L. utca műszaki átadás-átvételi eljárása 2020. szeptemberében lezárult, Török I., valamint a Vadász utcában a munkavégzés folyamatos.

A **Városfejlesztési Irodánál** a pályázati ügyintézés és projektmenedzsment tevékenység keretében az alábbi feladatok ellátása történt meg:

A TOP-6.2.1-15-SH1-2016-00002 azonosító számú, **„Óvoda fejlesztések Szombathelyen”** elnevezésű projektben az „Óvodák felújításának építési munkái VI.” (Mesevár Óvoda) folyamatban lévő közbeszerzési eljárásban a Városfejlesztési Iroda a pályázati ügyintézés feladatkörét ellátja. A Gazdag Erzsi és a Vadvirág Óvoda kivitelezéséhez szükséges önerő nyilatkozat kiállításra került, a szerződéseket kivitelező aláírta, a munkaterület-átadás megtörtént.

A TOP-6.2.1-15-SH1-2016-00005 azonosító számú, **„Bölcsőde fejlesztések Szombathelyen”** elnevezésű projekt záró helyszíni ellenőrzését a Közreműködő Szervezet, a Magyar Államkincstár 2020. október 14. napján elvégezte, amelyet a Városfejlesztési Iroda koordinált. A projektdokumentáció bemutatásra került. A hiánypótlási dokumentáció projekt szempontú ellenőrzése és Közreműködő Szervezet részére történő beküldése megtörtént.

A TOP-6.2.1-19-SH1-2019-00001 számú, **„Új bölcsőde építése Szombathelyen"** című pályázat tekintetében a heti rendszerességgel tartott tervezői egyeztetéseknek megfelelően - a Városfejlesztési Iroda bevonásával – elkészült a bölcsőde vázlattervi dokumentációja, amelyet a szeptemberi Közgyűlés jóváhagyott.

A TOP-6.6.2-15-SH1-2016-000001 számú, a **„Szociális alapszolgáltatások fejlesztése Szombathelyen”** című projekt tárgyában a záró helyszíni ellenőrzésre 2020. szeptember 9-én került sor, a feltárt hiányosságok hiánypótlása megtörtént.

A TOP-6.2.1-15-SH1-2016-00004 számú, a **„Weöres Sándor Óvoda és a Pipitér Óvoda fejlesztése Szombathelyen”**, valamint a TOP-6.2.1-15-SH1-2016-00003 számú **„Százszorszép Bölcsőde és Mocorgó Óvoda fejlesztése Szombathelyen”** című projektekben szabálytalansági eljárás indult 2018. évben. A támogatói döntésben pénzügyi szankciót állapítottak meg, amellyel szemben Önkormányzatunk több úton is jogorvoslati lehetőséggel élt, sikertelenül. A megállapított pénzügyi korrekciót a Magyar Államkincstár átvezette a szabálytalansággal érintett projektek támogatási szerződéseiben, a támogatási összegek változatlansága mellett. A szabálytalanság miatt nem elszámolható összegek a visszafizetési kötelezettség teljesítését, valamint a projektek teljeskörű lezárását követően maradványként jelentkeznek a támogatási szerződésekben, amelyek Szombathely Megyei Jogú Város Integrált Területi Programja keretében - az Irányító Hatóság engedélyével - felhasználhatóvá válnak a város számára. A két projektet érintő záró ellenőrzésre a Kincstár részéről 2020. szeptember 22-23-án került sor. A megállapított szankciók visszafizetéséről a szeptemberi Közgyűlés rendelkezett, a visszafizetés 2020. 09. 29-én megtörtént. A maradványok összegének átcsoportosítására 2020. 10. 08-án záró Támogatási Szerződés módosítási kérelem került benyújtásra, melynek projekt szempontú ellenőrzése megtörtént.

A **TOP-6.6.1-16-SH1-2018-00001** számú **Új Egészségügyi Alapellátó Központ** **kialakítása** projektben a projektmenedzsment tevékenység elvégzésével kapcsolatos időszaki 4. számú szakmai beszámoló projektszempontú ellenőrzése és teljesítés igazolása 2020. 10. 13-án megtörtént. A projektben időszaki kifizetési kérelem került Közreműködő Szervezet részére benyújtásra. A vonatkozó számlák és nyilatkozatok záradékolása és projekt szempontú ellenőrzése megtörtént, a kifizetést alátámasztó dokumentumok kigyűjtésre kerültek. Kifizetési kérelmet Közreműködő Szervezet 2020. 09. 28-án jóváhagyta.

A TOP-6.3.3-15-SH1-2016-00001 számú, **„Szombathely bel- és csapadékvíz védelmi rendszerének fejlesztése”** projektben a kötelezően előírt nyilvánosság tevékenység és a projektmenedzsment tevékenység elvégzésével kapcsolatos a záró szakmai beszámolók projektszempontú ellenőrzései és teljesítés igazolásai 2020. 09. 28-án megtörténtek. A projektben időszaki kifizetési kérelem került a Közreműködő Szervezet részére benyújtásra. A vonatkozó számlák és nyilatkozatok záradékolása és projekt szempontú ellenőrzése megtörtént, a kifizetést alátámasztó dokumentumok kigyűjtésre kerültek. A lakossági szemléletformálási kampány lebonyolítása megtörtént, az elvégzett tevékenységről készült szakmai beszámoló tartalmi és projekt szempontú ellenőrzése megtörtént.

A TOP-6.5.1-16-SH1-2018-00001 számú **„Maros és Pipitér Óvoda energetikai korszerűsítése”** projektben a közbeszerzési eljárás lezárását követően 2020. 09. 28-án Támogatási Szerződés módosítási kérelem került benyújtásra, melynek tartalmi, és projekt szempontú ellenőrzése megtörtént.

A TOP-6.5.1-16-SH1-2018-00002 számú **„Oladi Szakgimnázium és Szakközépiskola energetikai korszerűsítése”** projektben az új közbeszerzési eljárás megindítása miatt Támogatási Szerződés módosítási kérelem került benyújtásra, melynek tartalmi, és projekt szempontú ellenőrzése megtörtént.

Az **Okos Zebra gyalogosvédelmi rendszer kialakítása** című projektben (11-es Huszár úti gyalogátkelő) a pályázat benyújtásához szükséges műszaki dokumentáció és nyilatkozatok elkészítése és összegyűjtése megtörtént. A pályázat 2020. 10. 15-én benyújtásra került.

**Szombathely Megyei Jogú Város Fenntartható Energia és Klíma Akciótervének (SECAP)** elkészítésére vonatkozóan a vállalkozási szerződés véglegesítése és aláíratása megtörtént.

A TOP-6.4.1-15-SH1-2019-00003 számú, **"Szombathely és Vép településeket összekötő kerékpárút megépítése"** című és a TOP-6.4.1-15-SH1-2019-00004 számú, **„Szombathely és Balogunyom településeket összekötő kerékpárút megépítése”** című projektekben a kerékpárforgalmi hálózati terv aktualizálása megtörtént. A Városstratégiai, Idegenforgalmi és Sport Bizottság tárgyalja 2020. október 27-i ülésén.

Az ITM KRKF tervzsűri véleményezésének előkészítése megtörtént, a megküldésre a bizottsági határozatot követően fog sor kerülni.

A **Gothard-kastély** Modern Városok Program projektben lehetővé vált a fel nem használt támogatás, 76.530.000,- Ft felhasználása az épület legszükségesebb állagmegóvási munkáira. Ehhez megtörtént ezen összeg visszautalása, valamint a záró beszámoló benyújtása. Ezt fogja követni a támogatás újbóli átadása új támogatási szerződés megkötése által.

A SZOVA Zrt. elkészítette az állagmegóvási munkák leírását és költségbecslését, ennek ellenőrzése és pontosítása jelenleg is folyik. A javasolt tartalom elfogadása a Gazdasági és Jogi Bizottság és Városstratégiai, Idegenforgalmi és Sport Bizottság ülésein történik. A Modern Városok Program Bizottság számára készítendő előterjesztés összeállítása az elfogadott tartalommal történik majd.

A TOP-6.8.2-15-SH1-2016-00001, **Foglalkoztatási Paktum** projektben megtörtént a 30. számú kifizetési igénylés összeállítása és benyújtása, és a 29. elfogadása. A projekt a módosítás szerinti ütemezésben halad tovább.

A **NewPilgrimAge** (Szent Márton nemzetközi projekt) projekt 2020. május 31-én véget ért. A záró projektszintű jelentést 2020. szeptember 4-én benyújtásra került, a hiánypótlás benyújtása is megtörtént.

A **Klímabarát Települések Szövetsége** szervezésében kommunikációs képzésen vett részt Németh Ákos fenntartható fejlődésért és környezetvédelemért felelős tanácsnok.

A TOP-6.3.1-15-SH1-2016-00001 jelű, **„Szombathely Szent László Király utcai felhagyott iparterület fejlesztése”** című projekt kivitelezése lezárult, a soft programok is befejeződtek, a záró szakmai és pénzügyi beszámolók beküldésre kerültek.

A TOP-6.1.4-16-SH1-2017-00001 **„Képtár turisztikai célú felújítása”** című pályázattal kapcsolatos munkavégzés folyamatos. Az új turisztikai szakértő beszerzése lezajlott, és 2020.09.01-én megkötésre került az erre vonatkozó vállalkozói szerződés. A marketingeszközök műszaki tartalmának véglegesítését követően előzetes, piackutatási célú ajánlatkérés került kiküldésre. A Közbeszerzési Felügyeleti Főosztály jóváhagyta a kivitelezői szerződés 1., majd a 2. módosítását is, így a pótmunkák elvégzésére vonatkozó szerződésmódosítás 2020.08.24-én aláírásra került. A kivitelezés befejeződött, a műszaki átadás-átvételi eljárás befejeződött.

A TOP-6.1.4-16-SH1-2017-00003 **„Víztorony és környezetének turisztikai célú fejlesztése”** című pályázattal kapcsolatos munkavégzés folyamatos. A marketingeszközökre vonatkozó beszerzési eljárás lefolytatásra került, és megkötésre került az erre vonatkozó vállalkozói szerződés 2020. augusztus 10-én. Az új turisztikai szakértő beszerzésre megtörtént, és 2020. 09. 01-én került megkötésre az erre vonatkozó vállalkozói szerződés.

A TOP-6.1.4-16-SH1-2017-00004 jelű **„Schrammel Imre életművének méltó elhelyezése Szombathelyen**” című projekt esetében a kivitelezési munkák 100%-os készültségi szinten állnak, a műszaki átadási eljárás megindult. A projektfejlesztés végi támogatási szerződés módosítás benyújtásra került.

A TOP-6.1.1-15-SH1-2016-00001 **„A szombathelyi Északi Iparterület fejlesztése”** címűprojekt keretében tervezett beruházás elkészült. Az első szakmai beszámoló hiánypótlása és a projektfejlesztés végi támogatási szerződés módosítás hiánypótlása megtörtént.

A TOP-6.1.5-15-SH1-2016-00001 jelű **„Szombathely Megyei Jogú Város közúthálózati elemeinek gazdaságfejlesztési célú megújítása”** című projekt esetében rögzítésre került a záró kifizetési kérelem és a záró beszámoló 2020. 05. 11.-én, amelyre hiánypótlása megtörtént.

A TOP-6.5.2-15-SH1-2016-00001 jelű, **„Megújuló Szombathely – tiszta energia saját erőből”** projekt esetében a mérföldkövek eltolására vonatkozó Támogatási Szerződés módosítás történt, mely szerint 2022. 03. 31. a projekt fizikai befejezésének napja.

**„A** **Ferenczy utca hiányzó szakaszának kiépítése”** című projekt keretében részletes tájékoztató készült a Közgyűlés számára, amelyben bemutatásra került a projekt előrehaladásának aktuális helyzete és az ingatlanok tulajdonviszonyainak rendezésével kapcsolatos folyamat állása. Tekintettel arra, hogy a kiviteli tervek véglegesítése során nem várt műszaki nehézségek merültek fel, a projekt belső határidőinek felülvizsgálata és módosítása szükséges, amely folyamatban van.

Zajlanak a kivitelezési munkálatok a **„Szombathely Megyei Jogú Város kerékpárosbarát fejlesztése”** című projektben. Előkészítés alatt áll a projekt támogatási szerződésének módosítása a 2020. májusában megítélt többlettámogatás átvezetése érdekében, ennek egyeztetése a Magyar Államkincstárral folyamatos, amelynek során kezelni szükséges a TOP szintű áfa-felülvizsgálat okozta költségátcsoportosításokat is. Véglegesítés alatt áll a projekt keretében tervezett további projektelemek, vagyis a közbringa-rendszer és a kerékpártámaszok közbeszerzési eljárásának megindításához szükséges dokumentáció.

A Közgyűlés döntésének megfelelően benyújtásra került a Magyar Államkincstár részére a Szombathelyi Sportközpont és Sportiskola Nonprofit Kft-vel kötendő feladatellátási szerződés tervezete, amely a megújult Sportliget üzemeltetési feladatait tartalmazza. Városunk ez idáig nem kapott visszajelzést a szerződés jóváhagyására vonatkozóan. **„A szombathelyi Sportliget fejlesztése”** című projekt zárójelentése szintén elbírálás alatt áll a Magyar Államkincstárnál, amelynek során záró helyszíni ellenőrzésre kerül majd lefolytatásra, ennek időpontjáról a Kincstár még nem értesítette önkormányzatunkat.

Az NYDOP-3.1.1/B-2009-0003 számú, **„Szombathely Megyei Jogú Város városközpontjának funkcióbővítő megújítása”** című projekt végső lezárásához szükséges dokumentáció 2020. nyarán került benyújtásra a Magyar Államkincstárhoz. A projektzárás összefüggésben áll a Kossuth Lajos utca 11. szám alatti ingatlannal, hiszen az épület fejlesztését ezen projekt finanszírozta. A projekt végső lezárásáig az ingatlan a Támogató előzetes jóváhagyása nélkül nem idegeníthető el. 2020. október hónap során egyeztetés történt a Magyar Államkincstárral a mielőbbi projektzárás érdekében, a teljes záró dokumentáció jóváhagyása a Kincstár részéről jelenleg még folyamatban van.

Eredményesen zárult a közbeszerzési eljárás a „**Szombathely fenntartható mobilitási tervének elkészítése”** című projekt keretében készülő SUMP tekintetében. A projektről részletes tájékoztató készült a Közgyűlés részére, a munka várhatóan 2020. november folyamán kezdődik meg.

2020. nyarán több pályázat került benyújtásra a TOP közösségi szinten irányított helyi fejlesztési programja (CLLD) keretében megjelent pályázati felhívásokra. „**A gyöngyösszőlősi klubház fejlesztése”**, a **„Játszóterek fejlesztése”** és a **„DigIT-AGORA - Okos város, okos közösségek”** című pályázatok hiánypótlása 2020. szeptember 17-én került benyújtásra a „Savaria Jövőjéért” helyi akciócsoporthoz. Az első körös támogató nyilatkozat megérkezett a **„Közösségi terek sportfunkciókkal való bővítése”** és a **„A 11-es Huszár úti lakótelepen lévő közpark közösségi célú fejlesztése”** című támogatási kérelmekre vonatkozóan. Az első körös támogatáson átesett két pályázat rögzítésre került az online pályázatkezelő rendszerben, ezzel benyújtásra került a Magyar Államkincstár részére elbírálásra. A **Zarkaházi kastély** és a **Vállalkozói Központ** pályázatok hiánypótlása megtörtént, megkezdődött a tartalmi értékelés.

A Városfejlesztési Iroda részvételével megkezdődött az **ICC – Intelligent City Challenge – 100 intelligens város** projektben a „Szombathely 2030 Gazdaságfejlesztési Jövőkép és Akcióterv” kidolgozása. Az iroda meglévő tanulmánytervekkel, projektötletekkel támogatja a projektet, továbbá elsősorban a zöld és biztonságos kerékpáros közlekedés, valamint a ciklusprogramhoz, ITS-hez való illeszkedés témakörben segíti a munkát.

A **Kommunális és Környezetvédelmi Iroda** ellátja a következő kötelező feladatokat:

* parkfenntartás,
* közutakkal,
* közterületekkel,
* e-közműegyeztetés,
* köztemetőkkel,
* köztisztasággal kapcsolatos feladatokat,
* csapadékvíz-elvezetés üzemeltetésével és fenntartásával.
* helyi közösségi közlekedéssel kapcsolatos feladatokat.

Helyi közösségi közlekedés menetrendjére vonatkozóan több módosítási igény merült fel a lakók részéről, melyeket a Volánbusz Zrt. részére véleményezésre megküldtek.

A kéményseprő ipari közszolgáltatást pályázat útján biztosította a lakosság felé. Jelenleg a 2019. évi pályázat elszámolásának módosítása van folyamatban.

A nem közművel összegyűjtött háztartási szennyvíz begyűjtésére és ártalommentesítésére vonatkozó ajánlattételi felhívás kiírásra került. Egy darab pályázat érkezett, melynek alapján az októberi Közgyűlésen előterjesztésre kerül az új szolgáltató, illetve a vonatkozó önkormányzati rendelet tervezett módosítása.

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási, zajvédelmi és hulladékgazdálkodási ügyekben.

A Parkerdő területére kettő darab zárható hulladékgyűjtő konténer került kihelyezésre a kint élők kommunális hulladékának gyűjtése céljából. Ezen lehetőség illegális hulladék lerakást generált. Az ingatlan használók hulladék gazdálkodási közszolgáltatásban történő bevonására vonatkozóan a SZOVA NZrt. a Szomhull NKft-vel gyűjtési alternatívákat vázolt fel, melyek közül a házhoz menő és gyűjtőszigetes megoldások részletes kidolgozása kezdődött meg. A választókerületi képviselők a Közgyűlési döntésnek megfelelően kivétel nélkül csatlakoztak a hulladékgyűjtési akcióhoz, több helyen már meg is történt a választókerületek megtisztítása. A „Fogadj örökbe egy parkot” programhoz 6 civil szervezet csatlakozott, minta projekt kialakításával, valamint a nevelési és oktatási intézmények közül is többen vállalták, hogy hulladékgyűjtő zsák biztosítása mellett megtisztítják környezetüket. A környezetvédelmi törvény módosítása okán 2021. január 1. napjától az avar és kerti hulladék égetésének a helyi Önkormányzat által történő szabályozása megszűnik, ezért a környezet- és természetvédelem helyi szabályairól szóló 33/2012. (IX.29.) önkormányzati rendelet tárgyi rendelkezéseit az októberi Közgyűlésnek hatályon kívül helyezésre javasoljuk.

Állást foglal helyi természetvédelmi ügyekben és intézkedik a közúti közlekedéssel, üzemeltetéssel, fenntartással, fejlesztéssel, igazgatással kapcsolatos ügyekben.

Hóeltakarítás és síkosság mentesítés részletes egyeztetésének előkészítése folyamatban van. A város területén a csapadékvíz elvezetés egységes vízjogi üzemeltetési engedély beszerzése több ütemben történik.

A forgalmirend változással kapcsolatos javaslatok felülvizsgálata, előterjesztés készítése Bizottsági ülésre folyik.

Az akadálymentesítési koncepcióhoz készülő előterjesztés előkészítése folyamatban van.

Az **Informatikai Iroda** napi szinten ellátja az üzemeltetési, valamint az elektronikus ügyintézéssel kapcsolatos feladatokat, továbbá a Hivatal valamennyi informatikával összefüggő tevékenységét. Informatikai eszközök beszerzésével támogatja a kollégák munkáját. Megtörtént a szünetmentes berendezések és akkumulátorok karbantartása. Elkészült a Hatósági Osztály munkáját támogató online adatbejelentő felület az őszi ebösszeírás megkönnyítése érdekében.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszakban 10 gazdasági társaság ellenőrzésében vettek részt az iroda dolgozói, mely vizsgálatok jelenleg is folyamatban vannak. A vizsgálatok várhatóan 2020. október végén fejeződnek be.

Szombathely Megyei Jogú Város Közgyűlése 56/2020. (II.27.) Kgy. számú határozata alapján a kizárólagos tulajdonú gazdasági társaságoknál az ügyvezetők kiküldetésének, a szabadságaik kiadásának, valamint a társaság nevére kiállított bankkártyák használatának szabályszerűsége tárgyában - soron kívüli belső ellenőrzés keretében - az alábbi társaságok vizsgálatára kerül sor:

* SZOVA Szombathelyi Vagyonhasznosító és Városgazdálkodási Nonprofit Zrt.
* Fogyatékkal Élőket és Hajléktalanokat Ellátó Közhasznú Nonprofit Kft.
* Weöres Sándor Színház Nonprofit Kft.
* Szombathelyi Sportközpont és Sportiskola Nonprofit Kft.
* FALCO KC Szombathely Kft.
* Savaria Városfejlesztés Kft.
* Szombathelyi Parkfenntartási Kft.
* Szombathelyi Képző Központ Közhasznú Nonprofit Kft.
* Haladás Sportkomplexum Fejlesztő Nonprofit Kft.
* Vas Megyei Temetkezési Kft.

A vizsgált időszak: 2015-2019. évek

Kérem a Tisztelt Közgyűlést tájékoztatóm elfogadására.

**Szombathely, 2020. október „ ”**

**/: Dr. Károlyi Ákos :/**

**HATÁROZATI JAVASLAT**

**.…/2020. (X. 29.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal